Folketing
2006-04-06

Det er som at røre rundt i en gryde med en ret, der er ved at brænde på. Der hjælper det som bekendt hverken at røre hurtigere eller lade skeen grave dybere, der skal tilsættes noget i kommunerne. Er det penge? Men en udligningsreform kan naturligvis sørge for, at der forholdsmæssigt er penge til at løse opgaverne der, hvor opgaverne er. Det skulle være hovedformålet med en udligningsreform. Og er det så det, man opnår med de forslag, hvor L 194 er hovedforslaget? Her må vi sige, at der desværre er adskillige hovedproblemer. Det første hovedproblem handler om, at regningen for kommunalreformen nu skal fordeles. Det er faktisk ganske uigennemskueligt. Vi har stillet en del spørgsmål, vi har endnu til gode at få de fleste svar, men vi kan se nogle træk, som er stærkt bekymrende; f.eks. er overførslen af det tunge sociale område til kommunerne utrolig sårbar, fordi opgaverne her bliver mere ulige fordelt. Afskaffelsen af amterne betyder jo naturligvis en ophævelse af en meget effektiv udligningsordning, sågar en på 100 pct.